হুসাইন কামেল
সুলতান হুসাইন কামেল (আরবি: السلطان حسين كامل, তুর্কি: Sultan Hüseyin Kamil Paşa, নভেম্বর ১৮৫৩ – ৯ অক্টোবর ১৯১৭) ছিলেন মিশরের সুলতান। ১৯১৪ সালের ১৯ ডিসেম্বর থেকে ১৯১৭ সালের ৯ অক্টোবর তিনি সুলতান ছিলেন। হুসাইন কামেল ছিলেন খেদিভ ইসমাইল পাশার পুত্র। ব্রিটিশরা তার ভ্রাতুষ্পুত্র খেদিভ দ্বিতীয় আব্বাস হিলমিকে ক্ষমতাচ্যুত করার পর ১৯১৪ সালের ১৯ ডিসেম্বর হুসাইন কামেল মিশরের সুলতান ঘোষিত হন। নবগঠিত মিশর সালতানাত ব্রিটিশ আশ্রিত রাজ্য ঘোষণা করা হয়। এর ফলে মিশর খেদিভাতের উপর উসমানীয়দের কর্তৃত্ব শেষ হয়ে যায়। ১৮০৫ সালে মুহাম্মদ আলি পাশা ক্ষমতালাভের পর থেকে এই কর্তৃত্ব মূলত আনুষ্ঠানিকভাবে টিকে ছিল। হুসাইন কামেলের মৃত্যুর পরে তার একমাত্র পুত্র কামেল এল দিন হুসাইন ক্ষমতা গ্রহণ করতে অসম্মতি জানান। এরপর হুসাইন কামেলের ভাই আহমেদ ফুয়াদ সিংহাসনে আরোহণ করেন।